CELEX: 32011D1004(01)
Language: el
Date: 2011-09-03 00:00:00
Title: Απόφαση της Επιτροπής, της 3ης Σεπτεμβρίου 2011 , για τη σύσταση ομάδας της Επιτροπής από εμπειρογνώμονες των ενδιαφερόμενων κύκλων σε θέματα δημοσίων συμβάσεων και για την αντικατάσταση της απόφασης 87/305/ΕΟΚ σχετικά με τη δημιουργία συμβουλευτικής επιτροπής για την πρόσβαση στις δημόσιες συμβάσεις Κείμενο που παρουσιάζει ενδιαφέρον για τον ΕΟΧ

4.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 291/2
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 3ης Σεπτεμβρίου 2011
   για τη σύσταση ομάδας της Επιτροπής από εμπειρογνώμονες των ενδιαφερόμενων κύκλων σε θέματα δημοσίων συμβάσεων και για την αντικατάσταση της απόφασης 87/305/ΕΟΚ σχετικά με τη δημιουργία συμβουλευτικής επιτροπής για την πρόσβαση στις δημόσιες συμβάσεις
   (Κείμενο που παρουσιάζει ενδιαφέρον για τον ΕΟΧ)
   2011/C 291/02
   Η ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Η στρατηγική «Ευρώπη 2020» τονίζει ότι η πολιτική για τις δημόσιες συμβάσεις θα πρέπει να διασφαλίζει την πλέον αποδοτική χρήση των δημοσίων πόρων και να διατηρεί ανοικτή την πρόσβαση στις δημόσιες συμβάσεις σε όλη την ΕΕ, ειδικότερα στο πλαίσιο των αυστηρών δημοσιονομικών περιορισμών και οικονομικών δυσχερειών σε μεγάλο αριθμό κρατών μελών.
            
         
               (2)
            
            
               Στη στρατηγική «Ευρώπη 2020» υπογραμμίζεται ότι οι κανόνες για τις δημόσιες συμβάσεις θα πρέπει να βελτιώνουν το επιχειρηματικό περιβάλλον, ιδίως αυτό των καινοτόμων μικρών και μεσαίων επιχειρήσεων, προκειμένου να στηριχθεί η μετάβαση σε μια οικονομία αποδοτικής αξιοποίησης των πόρων. Επίσης, η πολιτική για τις δημόσιες συμβάσεις θα πρέπει να συμβάλλει στην επίτευξη κοινών στόχων της κοινωνίας, όπως παραδείγματος χάρη της καταπολέμησης της κλιματικής αλλαγής και της προώθησης της καινοτομίας, οι οποίες αποτελούν τις νέες μεγάλες προκλήσεις που αντιμετωπίζει η Ευρώπη.
            
         
               (3)
            
            
               Με τα δεδομένα αυτά, το πλαίσιο που δημιουργήθηκε με την απόφαση αριθ. 87/305/ΕΟΚ της Επιτροπής, της 26ης Μαΐου 1987, σχετικά με τη δημιουργία συμβουλευτικής επιτροπής για την πρόσβαση στις δημόσιες συμβάσεις (1), δεν είναι πλέον ικανό να παρέχει στην Επιτροπή τις τεχνικές γνώσεις και πρακτικές εισηγήσεις που απαιτούνται για τη διαμόρφωση μιας πολιτικής για τις δημόσιες συμβάσεις η οποία να ανταποκρίνεται στις ανακύπτουσες προκλήσεις της πολιτικής της Ένωσης για τις δημόσιες συμβάσεις.
            
         
               (4)
            
            
               Είναι συνεπώς αναγκαία η σύσταση μιας ομάδας εμπειρογνωμόνων σε θέματα δημοσίων συμβάσεων στο πλαίσιο ενός νέου κανονιστικού πλαισίου, με την οποία θα μπορεί, αφενός, να προσαρμοστεί η λειτουργία της ομάδας στο νέο πλαίσιο της Επιτροπής για τις ομάδες εμπειρογνωμόνων (2) και, αφετέρου, να παρέχει στην Επιτροπή τις ειδικές γνώσεις, την πείρα και την εμβάθυνση που είναι απαραίτητες για την αντιμετώπιση των νέων προκλήσεων στο πεδίο των δημοσίων συμβάσεων.
            
         
               (5)
            
            
               Θα πρέπει, ως εκ τούτου, η ομάδα να παρέχει στην Επιτροπή τη συνδρομή της στην ανάπτυξη συζητήσεων και στη χάραξη πολιτικών υψηλής ποιότητας σε θέματα δημοσίων συμβάσεων. Η ομάδα θα πρέπει, στις περιπτώσεις που ενδείκνυται, να συντάσσει εκθέσεις και να διατυπώνει γνώμες που θα βοηθούν την Επιτροπή στο έργο της κατάρτισης και εφαρμογής της νομοθεσίας και της πολιτικής της Ένωσης για τις δημόσιες συμβάσεις.
            
         
               (6)
            
            
               Επιπροσθέτως, το φόρουμ αυτό θα παρέχει επίσης στους ενδιαφερόμενους παραγωγικούς κλάδους τη δυνατότητα να τηρούνται ενήμεροι όσον αφορά τη διαμόρφωση και την εφαρμογή των κανόνων της Ένωσης σε θέματα δημοσίων συμβάσεων.
            
         
               (7)
            
            
               Λαμβανομένων υπόψη των ανωτέρω, η σύνθεση της ομάδας θα πρέπει να είναι μικτή και τα μέλη να επιλέγονται σε προσωπική βάση ή/και βάσει των συμφερόντων που εκπροσωπούν, και από τις οργανώσεις. Τα εν λόγω μέλη θα πρέπει να προέρχονται από διαφορετικά περιβάλλοντα, όπως, ενδεικτικά, από νομικά επαγγέλματα, ειδικούς τεχνικής κατάρτισης ασχολούμενους με δημόσιες συμβάσεις, από τον ακαδημαϊκό χώρο, από κλαδικές ή επαγγελματικές οργανώσεις, από συλλογικούς φορείς ή ενώσεις αναθετουσών αρχών.
            
         
               (8)
            
            
               Η σύνθεση της ομάδας θα πρέπει, στο μέτρο του δυνατού, να είναι ισόρροπη τόσο από άποψη φύλου όσο και από την άποψη της γεωγραφικής καταγωγής.
            
         
               (9)
            
            
               Όλα τα μέλη θα πρέπει να πληρούν υψηλές απαιτήσεις ενεργού και ποιοτικής συμμετοχής κατά τη διεξαγωγή των συνεδριάσεων και, εφόσον παρίσταται ανάγκη, στα στάδια προετοιμασίας και συνέχειας των εν λόγω συνεδριάσεων.
            
         
               (10)
            
            
               Η επεξεργασία δεδομένων προσωπικού χαρακτήρα θα πρέπει να διενεργείται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3).
            
         
               (11)
            
            
               Κατά συνέπεια, η απόφαση 87/305/ΕΟΚ θα πρέπει να καταργηθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ομάδα της Επιτροπής από εμπειρογνώμονες των ενδιαφερόμενων κύκλων σε θέματα δημοσίων συμβάσεων
   Με την παρούσα απόφαση συστήνεται ομάδα από εμπειρογνώμονες των ενδιαφερόμενων κύκλων σε θέματα δημοσίων συμβάσεων (εφεξής «η ομάδα»).
   Η ομάδα αυτή αντικαθιστά τη συμβουλευτική επιτροπή για την πρόσβαση στις δημόσιες συμβάσεις η οποία συστάθηκε με την απόφαση 87/305/ΕΟΚ.
   Άρθρο 2
   Καθήκοντα της ομάδας
   Έργο της ομάδας είναι να θέτει στη διάθεση της Επιτροπής πρώτης τάξεως ειδικευμένες γνώσεις και εμπειρία νομικού, οικονομικού, τεχνικού ή/και πρακτικού περιεχομένου με στόχο να την επικουρεί στη διαμόρφωση της πολιτικής της Ένωσης στον τομέα των δημοσίων συμβάσεων.
   Τα καθήκοντα της ομάδας μπορούν να συνίστανται σε:
   
               α)
            
            
               σύνταξη νομικών και οικονομικών αναλύσεων και σχολίων επί των σημαντικών εξελίξεων και διαρθρωτικών τάσεων που παρουσιάζουν οι δημόσιες συμβάσεις, όπως και των επιπτώσεών τους στο πλαίσιο αυτού του τομέα πολιτικής της Ένωσης·
            
         
               β)
            
            
               ενημέρωση των υπηρεσιών της Επιτροπής σχετικά με τις προκλήσεις και τις εξελίξεις σε συγκεκριμένους τομείς που ενδεχομένως χρήζουν παρέμβασης σε θέματα δημοσίων συμβάσεων, και πρόταση προσηκουσών λύσεων·
            
         
               γ)
            
            
               συμβολή στη βελτίωση της αποτελεσματικότητας της πολιτικής της Ένωσης σε θέματα δημοσίων συμβάσεων·
            
         
               δ)
            
            
               συμβολή στο πλαίσιο των νομοπαρασκευαστικών εργασιών της Επιτροπής στον τομέα των δημοσίων συμβάσεων·
            
         
               ε)
            
            
               παροχή συνδρομής στις υπηρεσίες της Επιτροπής όσον αφορά την ανάλυση της συναφούς νομολογίας του Δικαστηρίου της Ευρωπαϊκής Ένωσης.
            
         Οι απόψεις της ομάδας δεν έχουν δεσμευτικό χαρακτήρα για την Επιτροπή ή για τις υπηρεσίες της.
   Άρθρο 3
   Διαβούλευση
   Η Επιτροπή και οι υπηρεσίες της μπορούν να συμβουλεύονται την ομάδα για κάθε ζήτημα συναφές με την πολιτική, τη νομοθεσία και την πρακτική της Ένωσης σε θέματα δημοσίων συμβάσεων.
   Άρθρο 4
   Σύνθεση — Διορισμός
   1.   Η ομάδα απαρτίζεται από 20 μέλη κατ’ ανώτατο όριο.
   2.   Τα μέλη είναι άτομα που διορίζονται σε προσωπική βάση, άτομα που εκπροσωπούν συγκεκριμένο κοινό συμφέρον, ή/και οργανώσεις, όπως αναφέρονται στον κανόνα 8 των οριζόντιων κανόνων για τις ομάδες εμπειρογνωμόνων της Επιτροπής.
   3.   Όλα τα μέλη και οι εκπρόσωποί τους οφείλουν να πληρούν υψηλές απαιτήσεις ενεργού και ποιοτικής συμμετοχής κατά τη διεξαγωγή των συνεδριάσεων και, εφόσον παρίσταται ανάγκη, στα στάδια προετοιμασίας και συνέχειας των εν λόγω συνεδριάσεων.
   4.   Οι υπηρεσίες της Επιτροπής προβαίνουν στη δημοσίευση πρόσκλησης υποβολής υποψηφιοτήτων με σκοπό την επιλογή των μελών της ομάδας.
   5.   Τα μέλη διορίζονται από τον Γενικό Διευθυντή της ΓΔ Εσωτερικής Αγοράς και Υπηρεσιών. Τα εν λόγω μέλη επιλέγονται μεταξύ ατόμων και οργανώσεων με ειδίκευση στα πεδία που αναφέρονται στο άρθρο 2 και στο άρθρο 3, και τα οποία έχουν ανταποκριθεί στην πρόσκληση υποβολής υποψηφιοτήτων.
   Οι οργανώσεις ορίζουν τα άτομα που τις εκπροσωπούν. Ο Γενικός Διευθυντής της ΓΔ Εσωτερικής Αγοράς και Υπηρεσιών δύναται να απορρίπτει εκπρόσωπο προτεινόμενο από οργάνωση για το λόγο ότι ο εκπρόσωπος αυτός δεν ανταποκρίνεται στην περιγραφή απαιτούμενων προσόντων της πρόσκλησης υποβολής υποψηφιοτήτων. Στις περιπτώσεις αυτές, ζητείται από την ενδιαφερόμενη οργάνωση να διορίσει άλλον εκπρόσωπο.
   6.   Τα μέλη διορίζονται για θητεία τριών ετών από τον Γενικό Διευθυντή της ΓΔ MARKT. Η θητεία τους μπορεί να ανανεωθεί για διάστημα έως τριών ετών. Ο Γενικός Διευθυντής της ΓΔ MARKT αποφασίζει σχετικά με την ανανέωση ενός ή περισσοτέρων μελών με γνώμονα την ποιότητα, τη συνέπεια και το ενδιαφέρον που παρουσιάζουν οι συμβολές τους, όπως αυτές ορίζονται στο άρθρο 3.
   Τα μέλη διατηρούν τη θέση τους και παραμένουν ενεργά έως ότου αντικατασταθούν.
   7.   Είναι δυνατή η πρόβλεψη ίσου αριθμού αναπληρωτών για διορισμό τους ως μελών. Οι αναπληρωτές διορίζονται υπό τους ίδιους όρους με αυτούς των μελών· οι αναπληρωτές αντικαθιστούν αυτομάτως οποιαδήποτε μέλη απουσιάζουν ή κωλύονται.
   8.   Τα μέλη που δεν είναι πλέον σε θέση να συμβάλλουν αποτελεσματικά στις διαβουλεύσεις της ομάδας, που παραιτούνται ή που δεν πληρούν τους όρους που προβλέπονται στην παράγραφο 5 του παρόντος άρθρου, ή τους όρους του άρθρου 339 της Συνθήκης, μπορούν να αντικαθίστανται για το υπόλοιπο διάστημα της θητείας τους.
   9.   Τα άτομα που διορίζονται σε προσωπική βάση ενεργούν ανεξάρτητα και με γνώμονα το δημόσιο συμφέρον. Τα άτομα που διορίζονται για να εκπροσωπούν κάποιο κοινό συμφέρον που ενώνει ενδιαφερόμενους κύκλους δεν εκπροσωπούν έναν εξατομικευμένο ενδιαφερόμενο.
   10.   Τα ονοματεπώνυμα των ατόμων που διορίζονται σε προσωπική βάση, των ατόμων που εκπροσωπούν κάποιο κοινό συμφέρον, και οι επωνυμίες των οργανώσεων δημοσιεύονται στο μητρώο ομάδων εμπειρογνωμόνων και άλλων παρεμφερών οργάνων της Επιτροπής (εφεξής «το μητρώο»). Δημοσιεύονται επίσης στο μητρώο τα συμφέροντα που εκπροσωπούνται από άτομα.
   Τα άτομα που δεν επιθυμούν τη δημοσιοποίηση του ονοματεπωνύμου τους μπορούν να υποβάλουν αίτηση για παρέκκλιση από την υποχρέωση για δημοσίευση που αναφέρεται στο πρώτο εδάφιο. Παρέκκλιση χορηγείται μόνον εφόσον η δημοσίευση του ονοματεπωνύμου του εμπειρογνώμονα ενδέχεται να θέσει σε κίνδυνο την ασφάλεια ή την ακεραιότητά του ή να βλάψει την ιδιωτική του ζωή.
   11.   Τα δεδομένα προσωπικού χαρακτήρα συγκεντρώνονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001 (4).
   Άρθρο 5
   Λειτουργία
   1.   Της ομάδας προεδρεύει εκπρόσωπος των υπηρεσιών της Επιτροπής.
   2.   Η ομάδα ενεργεί κατόπιν αιτήματος των εν λόγω υπηρεσιών.
   3.   Οι υπηρεσίες της Επιτροπής καταρτίζουν εκ των προτέρων την ημερήσια διάταξη των συνεδριάσεων. Προς τον σκοπό αυτό, οι εν λόγω υπηρεσίες δύνανται να λαμβάνουν υπόψη εισηγήσεις των μελών της ομάδας.
   4.   Οι υπηρεσίες της Επιτροπής δύνανται να αποφασίζουν ότι η ομάδα συνεδριάζει σε ολομέλεια ή σε υποομάδες απαρτιζόμενες από εκείνα τα μέλη των οποίων η ειδίκευση ή/και τα ενδιαφέροντα παρουσιάζουν ιδιαίτερη συνάφεια με τα σημεία της ημερήσιας διάταξης της συγκεκριμένης συνεδρίασης.
   5.   Οι υπηρεσίες της Επιτροπής μπορούν να καλούν εμπειρογνώμονες εκτός της ομάδας, με ειδικές γνώσεις σε θέμα της ημερήσιας διάταξης, προκειμένου να συμμετάσχουν στις εργασίες της ομάδας ή της υποομάδας σε βάση ad hoc. Επιπλέον, οι υπηρεσίες της Επιτροπής μπορούν να παραχωρούν καθεστώς παρατηρητή σε άτομα, σε οργανώσεις κατά την έννοια του κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων και σε υπό προσχώρηση χώρες.
   6.   Όλα τα μέλη της ομάδας και οι εκπρόσωποί τους, καθώς και οι εμπειρογνώμονες και παρατηρητές που έχουν προσκληθεί σε συγκεκριμένη συνεδρίαση, τηρούν τις υποχρεώσεις περί επαγγελματικού απορρήτου που έχουν θεσπιστεί από τις Συνθήκες και από τους κανόνες εφαρμογής τους, καθώς και τους κανόνες ασφαλείας της Επιτροπής όσον αφορά την προστασία διαβαθμισμένων πληροφοριών της ΕΕ, οι οποίοι καθορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (5). Σε περίπτωση εκ μέρους αθέτησης των υποχρεώσεων αυτών, ο Γενικός Διευθυντής της Εσωτερικής Αγοράς Market μπορεί να λάβει όλα τα ενδεδειγμένα μέτρα.
   7.   Η ομάδα και οι υποομάδες της συνεδριάζουν στις εγκαταστάσεις της Επιτροπής. Η Επιτροπή εξασφαλίζει τη γραμματεία της ομάδας. Στις συνεδριάσεις της ομάδας ή των υποομάδων της μπορούν να συμμετέχουν υπάλληλοι της Επιτροπής για τους οποίους ο τομέας παρουσιάζει ενδιαφέρον.
   8.   Ο εσωτερικός κανονισμός της ομάδας καταρτίζεται με βάση τους πρότυπους διαδικαστικούς κανόνες για τις ομάδες εμπειρογνωμόνων, εκτός εάν η ομάδα ορίσει ιδιαίτερους κανόνες.
   9.   Η Επιτροπή δημοσιεύει τις πληροφορίες σχετικά με τις δραστηριότητες της ομάδας είτε καταγράφοντας τις πληροφορίες αυτές στο μητρώο είτε μέσω συνδέσμου που παραπέμπει από το μητρώο σε ειδικό ιστότοπο.
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας δεν αμείβονται για τις υπηρεσίες που παρέχουν.
   2.   Η Επιτροπή καλύπτει τα οδοιπορικά και τα έξοδα διαμονής των μελών που συνδέονται με τις δραστηριότητες της ομάδας, σύμφωνα με τις κείμενες διατάξεις της Επιτροπής.
   3.   Τα εν λόγω έξοδα αποδίδονται εντός των ορίων των διαθέσιμων πιστώσεων που διατίθενται στο πλαίσιο της ετήσιας διαδικασίας κατανομής πόρων.
   Άρθρο 7
   Κατάργηση
   Η απόφαση 87/305/ΕΟΚ (6) καταργείται.
   
      Βρυξέλλες, 3 Σεπτεμβρίου 2011.
      
         
            Για την Επιτροπή
         
         Michel BARNIER
         
            Μέλος της Επιτροπής
         
      
   
   
      (1)  ΕΕ L 152 της 12.6.1987, σ. 32. Απόφαση 87/305/ΕΟΚ της Επιτροπής, της 26ης Μαΐου 1987, σχετικά με τη δημιουργία συμβουλευτικής επιτροπής για την πρόσβαση στις δημόσιες συμβάσεις.
   
      (2)  SEC(2010) 1360 τελικό.
   
      (3)  ΕΕ L 8 της 12.1.2001, σ. 1.
   
      (4)  Βλέπε υποσημείωση 3.
   
      (5)  SEC(2007) 639 της 25.6.2007.
   
      (6)  Βλέπε υποσημείωση 1.